CELEX: 32020R2191
Language: el
Date: 2020-11-20 00:00:00
Title: Κατ’ εξουσιοδότηση κανονισμός (ΕΕ) 2020/2191 της Επιτροπής της 20ής Νοεμβρίου 2020 για την τροποποίηση του κατ’ εξουσιοδότηση κανονισμού (ΕΕ) 2015/2446 όσον αφορά τις προθεσμίες για την κατάθεση συνοπτικών διασαφήσεων εισόδου και διασαφήσεων πριν από την αναχώρηση σε περίπτωση μεταφοράς διά θαλάσσης από και προς το Ηνωμένο Βασίλειο της Μεγάλης Βρετανίας και της Βόρειας Ιρλανδίας, τις Αγγλονορμανδικές Νήσους και τη Νήσο του Μαν

23.12.2020   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 434/8
               
            
         ΚΑΤ’ ΕΞΟΥΣΙΟΔΟΤΗΣΗ ΚΑΝΟΝΙΣΜΟΣ (ΕΕ) 2020/2191 ΤΗΣ ΕΠΙΤΡΟΠΗΣ
         της 20ής Νοεμβρίου 2020
         για την τροποποίηση του κατ’ εξουσιοδότηση κανονισμού (ΕΕ) 2015/2446 όσον αφορά τις προθεσμίες για την κατάθεση συνοπτικών διασαφήσεων εισόδου και διασαφήσεων πριν από την αναχώρηση σε περίπτωση μεταφοράς διά θαλάσσης από και προς το Ηνωμένο Βασίλειο της Μεγάλης Βρετανίας και της Βόρειας Ιρλανδίας, τις Αγγλονορμανδικές Νήσους και τη Νήσο του Μαν
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τη συμφωνία για την αποχώρηση του Ηνωμένου Βασιλείου της Μεγάλης Βρετανίας και της Βόρειας Ιρλανδίας από την Ευρωπαϊκή Ένωση και την Ευρωπαϊκή Κοινότητα Ατομικής Ενέργειας (1), και ιδίως το άρθρο 126 και το άρθρο 127 παράγραφος 1,
         Έχοντας υπόψη το πρωτόκολλο για τις Ιρλανδία/Βόρεια Ιρλανδία που προσαρτάται στην εν λόγω συμφωνία, και ιδίως το άρθρο 5 παράγραφοι 3 και 4 και το άρθρο 13 παράγραφος 1,
         Έχοντας υπόψη τον κανονισμό (ΕΕ) αριθ. 952/2013 του Ευρωπαϊκού Κοινοβουλίου και του Συμβουλίου, της 9ης Οκτωβρίου 2013, για τη θέσπιση του ενωσιακού τελωνειακού κώδικα (2), και ιδίως το άρθρο 131 στοιχείο β) και το άρθρο 265 στοιχείο α),
         Εκτιμώντας τα ακόλουθα:
         
                     (1)
                  
                  
                     Στις 29 Μαρτίου 2017 το Ηνωμένο Βασίλειο γνωστοποίησε την πρόθεσή του να αποχωρήσει από την Ένωση, δυνάμει του άρθρου 50 της Συνθήκης για την Ευρωπαϊκή Ένωση.
                  
               
                     (2)
                  
                  
                     Την 1η Φεβρουαρίου 2020 το Ηνωμένο Βασίλειο αποχώρησε από την Ευρωπαϊκή Ένωση και από την Ευρωπαϊκή Κοινότητα Ατομικής Ενέργειας. Σύμφωνα με τα άρθρα 126 και 127 της συμφωνίας για την αποχώρηση του Ηνωμένου Βασιλείου της Μεγάλης Βρετανίας και της Βόρειας Ιρλανδίας από την Ευρωπαϊκή Ένωση και την Ευρωπαϊκή Κοινότητα Ατομικής Ενέργειας (στο εξής: συμφωνία αποχώρησης), το δίκαιο της Ένωσης εφαρμόζεται ως προς το Ηνωμένο Βασίλειο και εντός αυτού κατά τη διάρκεια μεταβατικής περιόδου που πρόκειται να λήξει στις 31 Δεκεμβρίου 2020 («μεταβατική περίοδος»).
                  
               
                     (3)
                  
                  
                     Σύμφωνα με το άρθρο 185 της συμφωνίας αποχώρησης και το άρθρο 5 παράγραφος 3 του πρωτοκόλλου για τις Ιρλανδία/Βόρεια Ιρλανδία, η τελωνειακή νομοθεσία που ορίζεται στο άρθρο 5 σημείο 2 του κανονισμού (ΕΕ) αριθ. 952/2013 εφαρμόζεται ως προς το Ηνωμένο Βασίλειο και εντός αυτού σε σχέση με τη Βόρεια Ιρλανδία (μη συμπεριλαμβανομένων των χωρικών υδάτων του Ηνωμένου Βασιλείου) μετά τη λήξη της μεταβατικής περιόδου. Επιπλέον, σύμφωνα με το άρθρο 5 παράγραφος 4 και το παράρτημα 2 σημείο 1 του εν λόγω πρωτοκόλλου, ο κανονισμός (ΕΕ) αριθ. 952/2013 εφαρμόζεται ως προς το Ηνωμένο Βασίλειο και εντός αυτού σε σχέση με τη Βόρεια Ιρλανδία. Επομένως, οι αναφορές του παρόντος κανονισμού στο Ηνωμένο Βασίλειο της Μεγάλης Βρετανίας και της Βόρειας Ιρλανδίας θα πρέπει να μην περιλαμβάνουν τους λιμένες που βρίσκονται στη Βόρεια Ιρλανδία.
                  
               
                     (4)
                  
                  
                     Από το τέλος της μεταβατικής περιόδου, τα εμπορεύματα που φθάνουν στο τελωνειακό έδαφος της Ένωσης από το Ηνωμένο Βασίλειο πρέπει να καλύπτονται από συνοπτική διασάφηση εισόδου και τα εμπορεύματα που εγκαταλείπουν το τελωνειακό έδαφος της Ένωσης με προορισμό το Ηνωμένο Βασίλειο, με εξαίρεση τη Βόρεια Ιρλανδία, πρέπει να καλύπτονται από διασάφηση πριν από την αναχώρηση. Οι διασαφήσεις αυτές υποβάλλονται εντός προθεσμίας με την οποία παρέχεται στις τελωνειακές διοικήσεις των κρατών μελών και του Ηνωμένου Βασιλείου όσον αφορά τη Βόρεια Ιρλανδία επαρκής χρόνος για να διενεργήσουν ορθή ανάλυση κινδύνου για λόγους ασφάλειας και προστασίας πριν από την άφιξη και πριν από την αναχώρηση των εμπορευμάτων, αντίστοιχα, χωρίς να προκαλείται σημαντική διαταραχή στις εφοδιαστικές ροές και τις διαδικασίες των οικονομικών φορέων.
                  
               
                     (5)
                  
                  
                     Επί του παρόντος, σύμφωνα με τον κατ’ εξουσιοδότηση κανονισμό (ΕΕ) 2015/2446 της Επιτροπής (3), προβλέπονται συγκεκριμένες προθεσμίες για την υποβολή συνοπτικών διασαφήσεων εισόδου ή διασαφήσεων πριν από την αναχώρηση για μεταφορές φορτίων μεταξύ του τελωνειακού εδάφους της Ένωσης και οποιουδήποτε λιμένα της Βόρειας Θάλασσας. Μετά τη μεταβατική περίοδο, οι ίδιες προθεσμίες θα πρέπει να εφαρμόζονται για τους σκοπούς αυτούς για τα εμπορεύματα που μεταφέρονται διά θαλάσσης, τα οποία φθάνουν από τους λιμένες του Ηνωμένου Βασιλείου ή προορίζονται για τους λιμένες του Ηνωμένου Βασιλείου που δεν βρίσκονται στη Βόρεια Θάλασσα. Επομένως, οι προθεσμίες που προβλέπονται για τους λιμένες της Βόρειας Θάλασσας θα πρέπει να εφαρμόζονται σε όλους τους λιμένες του Ηνωμένου Βασιλείου της Μεγάλης Βρετανίας και της Βόρειας Ιρλανδίας, των Αγγλονορμανδικών Νήσων και της Νήσου του Μαν, στις περιπτώσεις που απαιτείται συνοπτική διασάφηση εισόδου ή διασάφηση πριν από την αναχώρηση.
                  
               
                     (6)
                  
                  
                     Ο παρών κανονισμός θα πρέπει να αρχίσει να ισχύει επειγόντως και να εφαρμοστεί από την 1η Ιανουαρίου 2021, ώστε να εξασφαλιστεί η ομαλή καθημερινή λειτουργία των τελωνειακών διοικήσεων και των οικονομικών φορέων μετά τη λήξη της μεταβατικής περιόδου,
                  
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            Ο κατ’ εξουσιοδότηση κανονισμός (ΕΕ) 2015/2446 τροποποιείται ως εξής:
            
                        1)
                     
                     
                        στο άρθρο 105 στοιχείο γ) προστίθεται το ακόλουθο σημείο:
                        
                                    «vi)
                                 
                                 
                                    λιμένες του Ηνωμένου Βασιλείου της Μεγάλης Βρετανίας και της Βόρειας Ιρλανδίας, εξαιρουμένων των λιμένων που βρίσκονται στη Βόρεια Ιρλανδία, και λιμένες των Αγγλονορμανδικών Νήσων και της Νήσου του Μαν·»·
                                 
                              
                  
                        2)
                     
                     
                        στο άρθρο 244 παράγραφος 1 στοιχείο α), το σημείο ii) αντικαθίσταται από το ακόλουθο κείμενο:
                        
                                    «ii)
                                 
                                 
                                    για μεταφορές φορτίων σε εμπορευματοκιβώτια μεταξύ του τελωνειακού εδάφους της Ένωσης και της Γροιλανδίας, των Φερόων Νήσων, της Ισλανδίας ή λιμένων της Βαλτικής Θάλασσας, της Βόρειας Θάλασσας, της Μαύρης Θάλασσας ή της Μεσογείου Θάλασσας, όλων των λιμένων του Μαρόκου και των λιμένων του Ηνωμένου Βασιλείου της Μεγάλης Βρετανίας και της Βόρειας Ιρλανδίας, με εξαίρεση τους λιμένες που βρίσκονται στη Βόρεια Ιρλανδία, και των λιμένων των Αγγλονορμανδικών Νήσων και της Νήσου του Μαν, το αργότερο δύο ώρες πριν από την αναχώρηση από λιμένα του τελωνειακού εδάφους της Ένωσης·».
                                 
                              
                  
         
            Άρθρο 2
            Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.
            Εφαρμόζεται από την 1η Ιανουαρίου 2021.
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 20 Νοεμβρίου 2020.
            
               
                  Για την Επιτροπή
               
               
                  Η Πρόεδρος
               
               Ursula VON DER LEYEN
            
         
         
            (1)  ΕΕ L 29 της 31.1.2020, σ. 7.
         
            (2)  ΕΕ L 269 της 10.10.2013, σ. 1.
         
            (3)  Κατ’ εξουσιοδότηση κανονισμός (ΕΕ) 2015/2446 της Επιτροπής, της 28ης Ιουλίου 2015, για τη συμπλήρωση του κανονισμού (ΕΕ) αριθ. 952/2013 του Ευρωπαϊκού Κοινοβουλίου και του Συμβουλίου, όσον αφορά λεπτομερείς κανόνες σχετικούς με ορισμένες από τις διατάξεις του ενωσιακού τελωνειακού κώδικα (ΕΕ L 343 της 29.12.2015, σ. 1).